钦定古今图书集成/明伦汇编/氏族典/第521卷 > 薛令之
## 钦定古今图书集成/明伦汇编/氏族典/第521卷 > 薛令之

按《万姓统谱》：令之字珍君，福安人。神龙初，举进士，开
元中为左补阙兼太子侍读。题诗于壁曰：“朝旭上团
团，照见先生盘。盘中何所有？苜蓿长阑杆。饭涩匙难
绾，羹稀箸易宽。只可谋朝夕，何由度岁寒。”元宗幸东
宫，见焉，索笔续之曰：“啄木嘴距长，凤皇毛羽短。若嫌
松桂寒，任逐桑榆煖。”令之因谢病东归，元宗闻其贫，
命有司给其岁赋，令之量受，不肯多取。肃宗即位，思
东宫旧德，召之，令之已逝矣。嘉叹其行，名其乡曰“廉
村”，水曰“廉溪。”